Conducerea Spitalului de Urgenţă Bârlad a decis să defrişeze vegetaţia din curtea interioară a Secţiei de Radiologie a unităţii medicale, după ce un şarpe a căzut pe spatele unui medic de pe un burlan de colectare a apelor meteorice pe care reptila se urcase, cel mai probabil, din sistemul de canalizare.

Un şarpe care se adăpostea în vegetaţia crescută în curtea interioară a Secţiei de Radiologie a Spitalului de Urgenţă Bârlad a stârnit panică în rândul angajaţilor unităţii, după ce reptila a căzut pe spatele unui medic în timp ce acesta se recrea în curtea interioară a Secţiei de Radiologie.

Alertată de către personalul medical, conducerea spitalului a dispus efectuarea de urgenţă a unei acţiuni de defrişare a vegetaţiei care a crescut din sistemul de colectare a apelor pluviale.

”Firesc, domnul doctor s-a speriat în momentul în care şarpele a căzut pe el de pe burlanul de scurgere a apelor meteorice de pe clădirea Secţiei de Radiologie şi pe care, cel mai probabil, s-a urcat din acea gură de canalizare. După ce, din reflex, l-a îndepărtat de pe spatele său, medicul a intrat în secţie şi a închis uşa, iar apoi am fost anunţaţi pentru a fi luate măsurile de rigoare ce se impun în astfel de situaţii mai puţin obişnuite”, a declarat, luni, pentru News.ro directorul medical al Spitalului de Urgenţă Bârlad, Gabriela Daniş.

Potrivit sursei citate, medicul de la Radiologie nu a fost muşcat de şarpe, astfel că nu a necesitat un tratament de specialitate.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.